**Ministru kabineta noteikumu projekta „Grozījumi Ministru kabineta 2016.gada 26.jūlija noteikumos Nr.490 „Labklājības informācijas sistēmas (LabIS) noteikumi”” sākotnējās ietekmes**

**novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts „Grozījumi Ministru kabineta 2016.gada 26.jūlija noteikumos Nr.490 „Labklājības informācijas sistēmas (LabIS) noteikumi”” (turpmāk – noteikumu projekts) izstrādāts, lai nodrošinātu Labklājības ministrijas tiesības saņemt un iekļaut Labklājības informācijas sistēmā (turpmāk – sistēma LabIS) fizisko personu datus (turpmāk – personas dati) saistībā ar apdrošināšanas sabiedrību noslēgtajiem dzīvības apdrošināšanas (mūža pensijas) līgumiem ar fondēto pensiju shēmas dalībniekiem atbilstoši Valsts fondēto pensiju likuma 9.panta trešajai daļai un, izpildot šā panta ceturtajā daļā noteikto deleģējumu - Ministru kabinetam noteikt sistēmā LabIS iekļaujamos datus, to apjomu, datu sniegšanas termiņus un apstrādes kārtību.  Noteikumu projekts stāsies spēkā vispārējā kārtībā, atbilstoši Oficiālo publikāciju un tiesiskās informācijas likumam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saeima 2017.gada 22.novembrī pieņēma likumu „Grozījumi Valsts fondēto pensiju likumā”. Saskaņā ar minētajiem grozījumiem, cita starpā, lai nodrošinātu valsts vecuma pensiju uzskaiti, likuma 9.pants ir papildināts ar trešo un ceturto daļu.  Valsts fondēto pensiju likuma 9.panta trešā daļa nosaka Labklājības ministrijas tiesības saņemt un iekļaut sistēmā LabIS fizisko personu datus saistībā ar apdrošināšanas sabiedrību noslēgtajiem dzīvības apdrošināšanas (mūža pensijas) līgumiem ar fondēto pensiju shēmas dalībniekiem un apdrošināšanas sabiedrību pienākumu Labklājības ministrijai šos datus sniegt.  Savukārt, noteikumu projekts izstrādāts atbilstoši minētā likuma 9.panta ceturtajā daļā ietvertajam deleģējumam Ministru kabinetam noteikt sistēmā LabIS iekļaujamos datus, to apjomu, datu sniegšanas termiņus un apstrādes kārtību.  Vienlaikus, lai samazinātu administratīvo slogu turpmākā noteikumu projekta izstrādē iesaistītajām institūcijām, veicot izmaiņas saistībā ar sociālās aizsardzības pakalpojumu (pensiju, atlīdzību, piemaksu un pabalstu) klāsta izmaiņām, ir jāveic precizējumi Ministru kabineta 2016.gada 26.jūlija noteikumu Nr. 490 „Labklājības informācijas sistēmas (LabIS) noteikumi” (turpmāk – LabIS noteikumi) 12.punktā un ar šo punktu saistītajos punktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1.**  Personas datu apstrādes mērķis sistēmā LabIS noteikts likuma „Par sociālo drošību” 14.1 panta pirmajā daļā, proti, tas ir veidot statistiku, lai sociālo pakalpojumu jomā plānotu, izstrādātu un novērtētu valsts politiku, kas nodrošinās savlaicīgi pieejamu un kvalitatīvu sociālo pakalpojumu sniegšanu. Minēto pamato Latvijas Republikas Satversmes 96.pants, kas nosaka, ka ikvienam ir tiesības uz privātās dzīves neaizskaramību un 116.pants, kas nosaka, ka 96.pantā minētās tiesības var ierobežot tikai likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību. Par šo principu ir vairāki Satversmes tiesas spriedumi, kuros norādīts, ka šādi ierobežojumi ir iespējami, ja tas noteikts ar pienācīgā kārtā pieņemtu likumu, tam ir leģitīms mērķis, un tas ir samērīgs (piemēram, Satversmes tiesas 2013. gada 10.maija sprieduma lietā Nr. 2012-16-01).  Personas datu apstrāde atbilstoši 2016. gada 27. aprīļa Eiropas Parlamenta un Padomes (ES) regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 5.panta nosacījumiem ir pieļaujama, ja dati tiek apstrādāti likumīgi, godprātīgi un datu subjektam pārredzamā veidā (“likumīgums, godprātība un pārredzamība”) un tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavietojamā veidā. Personas datu apstrāde sistēmā LabIS nepieciešama Labklājības ministrijai kā LabIS pārzinim noteikto pienākumu veikšanai saskaņā ar likumu „Par sociālo drošību” kvalitatīvu, mērķa grupas vajadzībām atbilstošu pasākumu plānošanai, valsts un pašvaldību budžeta resursu efektīvai plānošanai un izlietošanai, sabiedrības interešu ievērošanai un iespējai realizēt Labklājības ministrijai noteiktos publiskās varas uzdevumus.  Sabiedrības ieguvums no efektīvas valsts politikas izstrādes labklājības nozares jomās noteikti ir lielāks par indivīda tiesību ierobežojumu. Sistēmas LabIS mērķis ir datu saņemšana un to anonimizēšana. Citu valsts informācijas sistēmu pārziņi datus būs ieguvuši no fiziskajām personām savu normatīvajos aktos noteikto uzdevumu veikšanai, un LabIS fizisko personu privātums pēc būtības tiks ietekmēts minimāli. Vienlaikus tiek nodrošināta tādu datu aizsardzības principu ievērošana kā tiesiskums, minimalitāte un anonimitāte.  Līdz ar to personas datu apstrāde sistēmā LabIS ir paredzēta likumā, tā ir vērsta uz leģitīma mērķa sasniegšanu, ir nepieciešama demokrātiskā sabiedrībā un ir sociāli nepieciešama, samērīga, un no tās sabiedrībai ir lielāks ieguvums, nekā ierobežojums apstrādāt atsevišķu personu personas datus. Turklāt personas dati tiek apstrādāti tikai nepieciešamajā minimālā apmērā.  Lai nodrošinātu sistēmā LabIS iekļauto personas datu integrēšanu no dažādām informācijas sistēmām, sasaistītu konkrētajai personai sniegto valsts un pašvaldību atbalstu, tiek saņemta informācija par attiecīgā pakalpojuma, pabalsta utml. saņēmēju - vārds, uzvārds, personas kods un atkarībā no konkrētajā informācijas sistēmā uzkrāto datu struktūras citi saistītie personas dati (piemēram, dzimums, vecums, dzīvesvietas administratīvā teritorija). Lai nodrošinātu turpmāko datu subjekta anonimitāti, sistēmā LabIS sākotnējā datu apstrādes posmā personas datu anomizēšana notiek starpvidē, kur ar programmatūras palīdzību tiek veikta personas datu neatgriezeniska transformācija. Šajā transformācijas procesā personas kods, vārds un uzvārds tiek aizstāti ar neko neidentificējošu burtu un ciparu kombināciju – identifikatoru un sistēmā LabIS tiek ielādēti tikai identifikators un dati par personas saņemtajiem pakalpojumiem, pabalstiem utml.. Sistēmā LabIS konkrētu personu raksturojoši dati parādīsies tikai kā datu analīzes dimensijas, piemēram, dzimums, vecums, adrese pēc ATVK koda, personas invaliditāte u.tml. Detalizēts no visiem datu avotiem sistēmā LabIS sniegto personas datu uzskaitījums katram rādītājam ir pieejams Programmatūras projekta aprakstā. Tādējādi sistēmas LabIS funkcionalitātes un izgūto datu izmantotājiem nebūs pieeja personas datiem vai iespēja identificēt noteiktu personu, jo personas datu apstrādes posmu nodrošinās VSAA, kas nepieciešama turpmākas datu subjekta anonimitātes nodrošināšanai. Sistēmā LabIS būs iespējams veikt datu krustošanu, integrējot personas datus no dažādām informācijas sistēmām, kas nodrošinās to, ka būs iespējams atlasīt datus par detalizētāka līmeņa iedzīvotāju grupām un tām izmaksātajiem pabalstiem un sniegtajiem pakalpojumiem. Detalizētākas statistikas pieejamība sniedz iespēju politikas izstrādes procesā izvērtēt konkrētām mērķa grupām pieejamo atbalsta mehānismu korelāciju un efektivitāti, kā arī plānot mērķētāku politiku.  LabIS mērķis nav analizēt tieši vai netieši identificējamu fizisku personu personas datus, bet gan analizēt noteiktiem kritērijiem atbilstošus anonimizētus datus, kas nav personas dati Vispārējās datu aizsardzības regulas izpratnē. LabIS būs iespējams atlasīt iepriekš izvirzītiem kritērijiem atbilstošu subjektu sarakstu, bez iespējas tieši vai netieši identificēt konkrētas fiziskas personas. Šai atlasei vairs nav nepieciešami personas dati, bet ir sistēmas piešķirtais kods, ar kura palīdzību var atlasīt neidentificētu personu (subjektu) skaitu, kuras atbilst sistēmā ievadītajiem kritērijiem. Labklājības ministrija kā sistēmas LabIS pārzinis un VSAA kā atsevišķu sistēmas turētāja funkciju izpildītājs, izgūstot statistiku, savā darbībā ievēros Statistikas likuma 17.pantā noteiktos datu apstrādes un statistiskās konfidencialitātes nosacījumus un šī likuma V nodaļas „Datu izplatīšanas noteikumi” nosacījumus. Līdztekus šīm normām nosacījumi par anonimitātes nodrošināšanu ir iestrādāti ministrijas iekšējos noteikumos par sistēmas (LabIS) uzturēšanas un izmantošanas kārtību, paredzot sistēmas LabIS funkcionalitātes izmantotājiem pirms informācijas izplatīšanas/ publicēšanas pienākumu izvērtēt statistiskās konfidencialitātes nosacījumu ievērošanu, tai skaitā, iespēju arī netieši identificēt personu.  Vienlaikus tiks nodrošināta jau esošo informācijas sistēmu datu atkalizmantošana integrētas statistikas izstrādei. Sistēma LabIS kalpos kā palīglīdzeklis (tehnoloģisks rīks) kvalitatīvas, administratīvajos datu avotos balstītas, statistiskās informācijas ieguvei, kāda šobrīd sociālo pakalpojumu jomā Latvijā nav pieejama. Jāuzsver, ka šis rīks tiek izmantots tikai statistiskās informācijas ieguvei un analīzei, bet netiek izmantots pabalstu un pakalpojumu uzraudzībai un administrēšanai, jo tā tiek nodrošināta ar citu Labklājības ministrijas padotības iestāžu informācijas sistēmu palīdzību, no kurām dati tiks integrēti sistēmā LabIS savietotas, integrētas kopsavilkuma statistikas iegūšanai.  LabIS noteikumos jēdziens „personas dati” tiek lietots Vispārīgās datu aizsardzības regulas izpratnē, proti, personas dati ir jebkāda informācija, kas attiecas uz identificētu vai identificējamu fizisko personu. Savukārt jēdziens „kopsavilkuma informācija” ir jebkura informācija, kas agregētā veidā satur apstrādātus un apkopotus personas datus atbilstoši noteiktām pazīmēm (piemēram, vecuma grupa, dzimums) vai atbilstoši noteiktiem klasifikatoriem (piemēram, reģionālais sadalījums), kas neļauj tiešā vai netiešā veidā identificēt fizisko personu.  **2.**  Šobrīd Valsts fondēto pensiju likuma 9.pants nosaka, ka valsts fondēto pensiju shēmas darbības pārraudzību veic Labklājības ministrija, un saskaņā ar šo likumu Labklājības ministrijai ir tiesības pieprasīt un saņemt no apdrošinātājiem reizi ceturksnī ziņojumus par dzīvības apdrošināšanas (mūža pensijas) pakalpojumiem (kas sniegti saskaņā ar šo likumu), dalībnieku skaita dinamiku un mūža pensiju apmēriem. Likuma 9.panta trešā daļa, kas stāsies spēkā ar 01.07.2018., nosaka, ka, lai nodrošinātu valsts vecuma pensiju uzskaiti, Labklājības ministrijai ir tiesības saņemt un iekļaut sistēmā LabIS fizisko personu datus saistībā ar apdrošināšanas sabiedrību noslēgtajiem dzīvības apdrošināšanas (mūža pensijas) līgumiem ar fondēto pensiju shēmas dalībniekiem.  Tā kā sistēmā LabIS iekļaujamos datus, to apjomu, saņemšanas un apstrādes kārtību nosaka LabIS noteikumi, nepieciešami grozījumi tajos.  Lai Labklājības ministrija varētu pilnīgāk (pilnvērtīgāk) novērtēt valsts fondēto pensiju shēmas ietekmi uz personu sociālo nodrošinājumu vecumdienās, no apdrošināšanas sabiedrībām ir nepieciešams saņemt dažāda veida informāciju par dzīvības apdrošināšanas (mūža pensijas) pakalpojumiem personas datu līmenī. Tādejādi arī apdrošināšanas sabiedrības turpmāk būs sistēmas LabIS datu avots (noteikumu projekta 2.punkts).  Personas dati ir nepieciešami, lai varētu veikt analīzi par personas kopējo vecuma pensiju, kas veidojas gan no dalības 1.pensiju līmenī, gan 2.pensiju līmenī, t.i., valsts fondēto pensiju shēmā (turpmāk – VFPS). Viens no būtiskiem pensiju sistēmas izvērtējumiem ir vecuma pensiju saņēmēju skaita sadalījuma pa intervāliem analīze (dzimums, vecums, stāžs u.c. griezumi). Papildus būs nepieciešams veikt izvērtējumu par apdrošināšanas sabiedrības polišu klientu ienākumiem pensiju 1.līmenī, sakarībām starp personu ienākumiem un veiktajām izvēlēm. Lai to veiktu, ir nepieciešami abi datu avoti – Valsts sociālās apdrošināšanas aģentūras (turpmāk - VSAA) un apdrošināšanas sabiedrību informācijas sistēmās esošie personas dati – vārds, uzvārds, dzimums, vecums, VFPS uzkrātā kapitāla lielums, kā arī dati par mūža pensijas apdrošināšanas līguma nosacījumiem – mūža pensijas apmērs izmaksas periodā, mūža pensijas izmaksas periodiskums, atliktais periods, garantētais periods un mūža pensijas izmaksas posmi (noteikumu projekta 4. un 6.punkts).  No citām informācijas sistēmām ir nepieciešama tikai tā informācija (rādītājs, parametrs), kura pietrūkst sistēmā LabIS, lai datu krustošanas rezultātā iegūtu politikas plānošanai un īstenošanai trūkstošo informāciju.  Lai nodrošinātu nepieciešamās informācijas par dzīvības apdrošināšanas (mūža pensijas) pakalpojumiem personas datu saņemšanu no apdrošināšanas sabiedrībām, Labklājības ministrijai sadarbībā ar apdrošināšanas sabiedrībām būs rakstveidā jāvienojas par sadarbību datu apmaiņā ar katru apdrošināšanas sabiedrību par informācijas apmaiņas kārtību (noteikumu projekta 7. un 9.punkts).  **3.**  Kopš LabIS noteikumu stāšanās spēkā ir veiktas izmaiņas valsts sociālajos pabalstos. Piemēram, sākot ar 2018.gada 1.martu uzsākta jauna valsts sociālā pabalsta - piemaksas pie ģimenes valsts pabalsta - piešķiršana. Ņemot vērā iepriekšējo gadu pieredzi un iespēju, ka tiks noteikta jaunu pabalstu vai sociālās apdrošināšanas pakalpojumu ieviešana, ir veiktas izmaiņas LabIS noteikumu 12.punktā. Labklājības ministrija ir izvērtējusi, ka grozījumu veikšana LabIS noteikumos, katru reizi iestrādājot vienu punktu ar jauna pabalsta vai sociālās apdrošināšanas pakalpojuma veidu, ir nesamērīgs administratīvais slogs gan tā izstrādē, gan saskaņošanā, gan virzības uz izskatīšanu Ministru kabinetā iesaistītajām institūcijām. Lai samazinātu administratīvo slogu, LabIS noteikumu 12.punktā pēc iespējas ir aizstāts konkrētu pabalstu, piemaksu, pensiju un atlīdzību veidu uzskaitījums ar vispārīgākiem formulējumiem un atsaucēm uz citos normatīvajos aktos definētajiem pabalstu, pensiju un pakalpojumu veidiem. Noteikumu pašreizējā 12.1., 12.2., 12.5., 12.19. un 12.22. apakšpunkta redakcijā uzskaitītie pabalstu veidi ir definēti likuma “Par maternitātes un slimības apdrošināšanu” 3.pantā, kas nosaka, ka “ (1) Saskaņā ar šo likumu tiek piešķirti un izmaksāti šādi valsts sociālās apdrošināšanas pabalsti:  1) maternitātes pabalsts;  2) slimības pabalsts;  3) apbedīšanas pabalsts;  4) paternitātes pabalsts;  5) vecāku pabalsts.”.  Līdz ar to ir iespējams redakcionāli apvienot 12.1., 12.2., 12.5., 12.19. un 12.22.apakšpunktā norādītos valsts sociālās apdrošināšanas pabalstu veidus bez konkrētu pabalstu uzskaitījuma vispārīgākā redakcijā kā “*dati par likumā “Par maternitātes un slimības apdrošināšanu” noteikto valsts sociālās apdrošināšanas pabalstu saņēmējiem un piešķirtā pabalsta apmēru sadalījumā pa dzimumiem, vecuma grupām un administratīvajām teritorijām*”.  Analogi iepriekšminētajiem apsvērumiem, tiek piedāvāts redakcionāli apvienot:   * 12.23., 12.24. un 12.25. apakšpunktā iekļauto pensiju konkrētu uzskaitījumu, atsaucoties uz likumā “Par valsts pensijām” definētajiem valsts sociālās apdrošināšanas pensiju veidiem (vecuma pensija; invaliditātes pensija; apgādnieka zaudējuma pensija); * 12.3., 12.4., 12.6., 12.7., 12.8., 12.9., 12.10., 12.12., 12.16., 12.17., 12.18., 12.22.apakšpunktā iekļauto pabalstu konkrētu uzskaitījumu, atsaucoties uz Valsts sociālo pabalstu likumā noteikto valsts sociālās aizsardzības pakalpojumu (pabalsti, atlīdzības, piemaksas) veidiem (ģimenes valsts pabalsts; bērna kopšanas pabalsts; pabalsts aizbildnim par bērna uzturēšanu; atlīdzība par aizbildņa pienākumu pildīšanu; atlīdzība par audžuģimenes pienākumu pildīšanu; pabalsts transporta izdevumu kompensēšanai invalīdiem, kuriem ir apgrūtināta pārvietošanās; valsts sociālā nodrošinājuma pabalsts; atlīdzība par adoptējamā bērna aprūpi; bērna invalīda kopšanas pabalsts; pabalsts invalīdam, kuram nepieciešama kopšana; bērna piedzimšanas pabalsts; apbedīšanas pabalsts; atlīdzība par adopciju; piemaksa pie ģimenes valsts pabalsta par bērnu invalīdu; piemaksa pie ģimenes valsts pabalsta par divu un vairāk bērnu no viena līdz 20 gadu vecumam audzināšanu. * 12.13. un 12.14.apakšpunktā iekļauto pabalstu un atlīdzību konkrētu uzskaitījumu, atsaucoties uz Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likuma trešajā daļā noteiktajiem sociālo garantiju veidiem; * 12.20. un 12.22.apakšpunktā iekļauto pabalstu konkrētu uzskaitījumu, atsaucoties uz likuma “Par apdrošināšanu bezdarba gadījumam” 2.pantā noteiktajiem bezdarba apdrošināšanas pakalpojumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija, VSAA, AAS „SEB Dzīvības apdrošināšana”, ERGO Life Insurance SE Latvijas filiāle, Compensa Life Vienna Insurance Group SE Latvijas filiāle, AAS „CBL Life”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Šobrīd četras apdrošināšanas sabiedrības piedāvā VFPS dalībniekiem iegādāties dzīvības apdrošināšanas (mūža pensijas) polisi. 2016.gadā 1654 VFPS dalībnieki (13%), kas izstājušies no VFPS, sasniedzot pensijas vecumu, iegādājās mūža pensijas polisi. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina VSAA pienākumus un veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi ievietota Labklājības ministrijas tīmekļa vietnē http://www.lm.gov.lv sabiedriskajai apspriešanai 2018.gada 11.maijā, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Lai nodrošinātu nepieciešamās informācijas par dzīvības apdrošināšanas (mūža pensijas) pakalpojumiem personificētu datu saņemšanu no apdrošināšanas sabiedrībām, Labklājības ministrija š.g. 19.aprīlī organizēja tikšanos ar apdrošināšanas sabiedrību pārstāvjiem. |
| 3. | Sabiedrības līdzdalības rezultāti | Sabiedrības locekļi tika aicināti savu viedokli izteikt līdz 28.05.2018.  Noteikumu projekta sabiedriskajā apspriešanā nekādi priekšlikumi un iebildumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA, apdrošināšanas sabiedrības. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. |
| 3. | Cita informācija | Apdrošināšanas sabiedrību datu iekļaušanas izmaksas sistēmā LabIS tiks finansētas no Eiropas Reģionālās attīstības fonda (ERAF) projekta nr.2.2.1.1/16/I/003 “Deinstitucionalizācijas procesu atbalsta sistēma (1.kārta) darbības “Informācijas sistēmas LabIS papildinājumu un datu apmaiņas risinājuma izstrāde”, kam paredzētais finansējums ir 320052, 64 Euro (ar PVN), kurā ietilpst arī apdrošinātāju datu iekļaušana sistēmā LabIS. Apdrošināšanas kompānijām datu nodrošināšanai finansējums projekta ietvaros nav paredzēts.  Noteikumu projekta 3.punktā paredzētos pasākumus nodrošinās VSAA piešķirto budžeta līdzekļu ietvaros. |

Labklājības ministra vietā –

Ministru prezidenta biedrs,

ekonomikas ministrs A.Ašeradens

Salmane 67021556

[Irena.Salmane@lm.gov.lv](mailto:Irena.Salmane@lm.gov.lv)

Vasiļjeva 67021559

[Sanita.Vasiljeva@lm.gov.lv](mailto:Sanita.Vasiljeva@lm.gov.lv)